સવારના 6 વાગ્યા હતા. મેં ઊંઘમાં મારા પિતાની બૂમો અને રોડ પરથી પસાર થતી પોલીસની સાયરનનો અવાજ સાંભળ્યો. મારી બાજુના ઘરમાં રહેતી મહિલા 'પાણી .. પાણી..' કરીને ચીસો પાડી રહી હતી. મેં વિચાર્યું કે ગઈકાલે રાત્રે ભારે વરસાદ આવ્યો હોવાથી રોડ પર પાણી આવી ગયું હશે. મને તેની ચીસો સાંભળીને નવાઈ પણ લાગી. તે વહેલી સવારની મારી મીઠી ઊંઘ બગાડી રહી હતી. તેવામાં મારા ડેડીનો અવાજ આવ્યો “આપણા ઘરમાં પાણી ઘૂસી ગયા છે...” હું પથારી પરથી એકાએક ઊભી થઈ અને દરવાજા તરફ દોડીને અમારા રોડ પર ધસી આવતા પાણીને જોયું. મને વિચાર આવ્યો કે, “આ પાણી ક્યાંથી આવે છે? અત્યારે વરસાદ ચાલુ નથી, તો પણ પાણી ક્યાંથી આવી રહ્યું છે? હું રોડ પર દોડી ગઈ. મેં જોયું કે પાણી અમારી તરફ ધસી રહ્યું હતું અને ધીમે ધીમે તેનું સ્તર વધી રહ્યું હતું. અમે અમારા મેદાનની સામે રહેલા કચરાના ઢગલાને અમારા દરવાજામાંથી અમારા મેદાનમાં પ્રવેશતા અટકાવવાના કામે લાગ્યા હતા. તેમાં થોડા કલાક પસાર થયા. પછી લાઇટ જતી રહી અને ફોન સિગ્નલ્સ બંધ થઈ ગયા.